Kos | Argief - SKROP
Kos | Argiefadmin2019-10-24T10:24:04+00:00
As die eetlus vlamvat!
Kobus Burger besoek:
FireRoom: Sushi and Grill, Winkel no. 64, Montecasino, Fourways, Johannesburg
Lank voordat mense hul stertvere op sosiale media gelek het, het Johannesburg ŉ kleurvolle sosiale vlinder gehad. Die kok-kunstenaar Braam Kruger was ŉ opspraakwekkende improvisasie-sjef; lank, lank voordat soveel resepmatige kookprogramme uitgeryg is.
Desjare bevind ons ons buite die Johannesburgse Dieretuin se Olifanthuis met Kruger as gasheer. Die betrokke aand het hy ŉ sappige (rou) biefstuk met ŉ blaasvlam bygedam en bedien – ŉ teatrale dog praktiese toertjie wat die Goudstad se glitterati na hul asems laat snak het.
Die ander middag sit ek en my vriendin Tamara in Montecasino (die dobbelkompleks) se FireRoom en vir ŉ oomblik sou ek sweer Kruger se jaspante flap hier neffens ons tussendeur die tafels, want in hierdie restaurant vat die geregte vlam. Letterlik.
Ek en Tamara het besluit om die dim sum (Gao, vier stukkies teen R60) met spinasie en roomkaas as voorgereg te deel. Ons is dit eens – die heel, heel beste dim sum wat ons tot nog toe geproe het. Die omhulsel is nie taai en jellierig soos dikwels die geval nie. Dit smelt in die mond. Doeksag.
Vir hoofgereg besluit ons albei op die Bang Bang Chicken (R132) – hoenderrepies met groenboontjies, wortels, brandrissie, sprietuie, geroosterde grondboontjies en sesamsade. Tamara gaan hare met brandrissie probeer; myne daarsonder. Dit word met gestoomde rys bedien.
By die tafel langsaan word twee borde soesji met ŉ blaasvlam bygedam en ons doen by ene Kelly navraag. Sy verduidelik dat die blaasvlam die kaas bo-op laat smelt en dat die soesji met hulle “Fantasy Sauce” bedrup is. Ons is nuuskierig! Kelly noem dat daar onder andere kondensmelk in die Fantasy-sous is, maar dit klink hopeloos te soet vir ons.
Maar Kelly skud haar kop en sê ons sal moet proe! Voordat ons ons oë kon uitvee, sit Kelly ŉ volle porsie van die soesjie voor ons neer. Met komplimente van die restaurant.
Die Haloumi Crunch (agt stukkies teen R135) is diepgebraaide en krakerige Kalifornië-rolletjies met haloumi, peppadew, die taaierige Fantasy-sous, blokkies avokadopeer en nog ŉ spesiale sous wat slegs FireRoom skep. Ons vergaap ons aan Kelly se vernuf met die blaasvlam en sien hoe die kaas oor die diepgebraaide Kalifornië-rol smelt. Dit is geensins té soet nie en die krakerige tekstuur van die soesji tesame met die gesmelte kaas is ŉ belewenis.
Nie lank daarna nie, daag die Bang Bang Chicken op – ŉ soort soet-suur-hoendergereg. Dit is effe vars en ŉ teleurstelling ná die vorige smaaksensasie. Ek het myne met ŉ bietjie sout besprinkel en dit nogtans geniet, al het die soesji nog bly eggo.
FireRoom se wynlys het ons beïndruk. Vir ŉ glas witwyn sal jy tussen R30 en R90 opdok en vir ŉ bottel CBC Amber Weiss-bier altesame R68.
Kelly het as voorgereg die krokodil-carpaccio aanbeveel, terwyl ons albei oor die Bourbon Smoked Salad ( ŉ tipe nachos met mozzarella) gewonder het. FireRoom bedien ook roerbraaigeregte, oesters, calamari, tuna, biefstuk en “tradisionele” soesji neffens ŉ rits ander “Sushi on Fire”-spesialiteite.
Die diens was nie altyd so flink nie, maar Kelly (wat vermoedelik die vloerbestuurder is) het ons so tuis laat voel én bederf dat sy genoeg rede is ŉ herbesoek. En natuurlik om nog ŉ paar van die vlambare soesji-geregte te beproef.
Die kelners is ook met tablette toegerus en kan by navraag foto’s van die verskillende disse vertoon.
FireRoom is meer as net ŉ foefie-restaurant. Braam Kruger sou dalk met my saamgestem het!
Kobus Burger het ten volle vir hierdie ete betaal (buiten die komplimentêre Haloumi Crunch) en die restaurant asook sy personeel was onbewus daarvan dat hy die eetplek resenseer.
Burger kry sy burger!
De Vrije Burger, Pleinstraat no. 61, Stellenbosch
De Vrije Burger so skuins oorkant die Stellenbosse Stadsaal laat jonk en oud toustaan.
Op ŉ drafstap op pad tussen produksies tydens die jaarlikse Woordfees val ek ook by die ry in en bestel Die Kombonasie (sic) – ŉ biefburger met handgesnyde aartappelskyfies teen R100.
Die biefburger is die basiese opsie (sonder tamatie en slaaiblare), maar darem met kaas en souse. By die betaalslag kan jy kies of die bief pienk of heeltemal gaar moet wees.
Die piepklein wegneemeteplek met sy Delftblou geteëlde mure het toonbanke met kroegstoeltjies buite en binne waar ŉ mens kan sit en eet. ŉ Glas Gabrielskloof Chenin Blanc kos R55 en word in ŉ karaffie bedien.
Binne sewe minute nadat ek bestel het, word die kos voor my neergesit. Die burger is sag, sappig en smelt in die mond. As jy al ŉ renons in droë hamburgers ontwikkel het, gaan hierdie burger jou aangenaam verras. Die kombinasie van souse is verruklik, maar die vleis effe té pienk na my smaak. Die gaarder keuse sal eerder aanbeveel word.
Die skyfies is kraakvars en sonder speserye (die BBQ-sout kos R5), maar sout en tamatiesous word verskaf.
Saam met my betaalstrokie het ek ŉ bewys vir ŉ gratis draairoomys ontvang – poeding op ŉ drafstap. Die roomys is nie die romerige “soft serve” wat jy uit daardie klankryke kombi’s kry nie. Dit het ŉ growwe, yserige tekstuur, maar blyk gewild te wees onder die tientalle studente wat net roomys kom koop het.
De Vrije Burger bedien ook ŉ Uitpakslaai (R35) en uieringe (R30) asook die volle burger teen R85, wat dan die slaai, tamatie, uie, piekels en ŉ dubbelporsie kaas insluit.
Vinnige, flinke en vriendelike diens en een van die heel sappigste burgers wat ek tot nog toe geniet het, maak dat De Vrije Burger my weer sal sien. Net nie weer pienk nie!
Kobus Burger het ten volle vir hierdie eet- en drinkgoed betaal. Die bestuur en personeel was onbewus daarvan dat Burger die eetplek resenseer.
Boeretroos (en lamspastei)
Kobus Burger eet by:
Beans About Coffee, No. 136 Hoogstraat, Oudtshoorn
Enkele dae voor die 20ste KKNK in Oudtshoorn open Johan Breunissen sy Beans About Coffee in een van Oudtshoorn se geskiedkundige geboue. Hierdie besonderse koffiewinkel is gesetel in ŉ bank wat in 1897 tydens die twee volstruisbloeitydperk gebou is met ŉ plafon soortgelyk aan dié van Lloyd’s in Londen. Die bank se oorspronklike reuse-instapkluis is nou ŉ stoorkamer neffens die bedieningsarea.
Hier drink jy ŉ onvergeetlike Americano teen R18, geniet gratis Wi-Fi en begin jou dag met ŉ rits keuses uit smaaklike varsgebak.
Veral besonders is die banting quiche (teen R33 elk). Daar is een met Bolognese en die gewilder een onder ŉ groepie kollegas was die spek en fetakaas. Geniet sommer albei, plus ŉ koffie teen R84.
ŉ Ander gewilde keuse en persoonlike gunsteling is die croissant met gerookte hoender, slaaiblare en ŉ sous wat op ŉ mens se smaakpapille bly talm. Dan is daar gewone quiche en selfs ŉ lamspastei (ook kerrielampastei) wat natuurlik die keuse vir ontbyt kompliseer.
Die diens is flink, hoewel ŉ mens by die toonbank moet bestel en betaal. Dikwels ontvang jy dadelik jou eetgoed op ŉ houtbord met ŉ afdruk van ŉ tjek wat deur Sagmoedige Neelsie oftewel die skrywer CJ Langenhoven onderteken is.
Die eerste Beans About Coffee is ŉ dekade gelede in Dullstroom (Mpumalanga) geopen en het toe uitgebrei; ook tot in hierdie karaktervolle sandsteengebou met sy houtvloere.
Koffieliefhebbers kan bone of gemaalde koffie koop vir huis toe neem. Daar is ook snoepgoed, soos crunchies (met byvoorbeeld appelkose en amandels) as jy die res van die dag nog wil peusel.
Johan en sy span is passievol en een van Oudtshoorn se vernaamste trekpleisters. ŉ Besoek aan die Klein Karoo is onvoltooid sonder ŉ lang koffiekuier op Beans se stoep wat boonop hondevriendelik is!
Kobus Burger het ten volle vir hierdie eet- en drinkgoed betaal. Die bestuur en personeel was onbewus daarvan dat Burger die koffiewinkel resenseer.
Kubaanse kos lok jou terug
The Royale, Jan Smutsrylaan no. 357, Craighall Park, Randburg, Johannesburg
ŉ Paar blokke van die Hyde Park-winkelsentrum op die rumoerige Jan Smutsrylaan skuil daar ŉ Kubaanse oase agter ŉ vaal muur. As jy dié spesiale kuier- en eetplek wil vind, moet jy jou dus nie aan die onaptytlike straataansig steur nie.
Die interieur met sy helderpienk neonligte (“It’s Good”), palms en lowerryke mure verras ŉ mens tussen ondernemings wat beddens, boumateriaal en bier verkoop.
Met ons besoek moes ons buite in die beknopte stegie gaan sit – die binnedeel was glo volbespreek en ons het nie vooraf bespreek nie. Naweke en veral met middagete bars The Royale glo uit sy nate. En laataand verander dit in ŉ polsende partytjieplek waar die rum nie ophou vloei nie.
Die spyskaart spog met Kubaanse hoofgeregte en knibbelkos – wat Guava BBQ Ribs, ŉ hamburger, mossels in witwyn en knoffel, Noorweegse salm en tradisionele Kubaanse biefrepies in ŉ tamatiesous insluit.
Ons het besluit op ŉ aptytwekker en van die kroeg se knibbelkos bestel – kroketjies met ham en kaas (R40). Dit was ŉ gawe porsie, maar Tamara was spyt sy het nie haar vergrootglas ingepak nie. Ons kon omtrent nie die ham proe nie en het aanhou soek vir iets pienks!
My hoofgereg was die Bistec de Palomilla (R115) – 300g rump-biefstuk wat in lemmetjiesap en knoffel gaargemaak is met gemarineerde uie en vars koljanderblare bo-op. As bykos het ek die verpletterde baba-aartappels (R40) op aandrang van die kelnerin bestel.
Die biefstuk was smelt-in-die-mond-perfek en volgens my versoek voorberei. Die knoffel en lemmetjiesap is ŉ uitstekende kombinasie. Die sogenaamde “smashed”-konsep vir die aartappels was nog ŉ verrassing.
Tamara het die ribbetjies in koejawel met skyfies en uieringe (R145) bestel, letterlik haar vingers afgelek en moes die helfte huis toe vat. (Let wel: daar is ŉ halwe porsie teen R100 beskikbaar.)
Ons het besluit om terug te keer vir die nagereg, wat onder andere piesangbrood en ŉ amandelwafel met rum en karamel insluit.
Toe ons sowat twee ure later die restaurant verlaat, was die meeste van die “bespreekte” tafels binne sonder enige gaste. Dit het ons laat kopkrap oor die rede(s) waarom ons in die stegie tussen die rokers moes sit.
Waar The Royale se diens en gasvryheid nie die “It’s Good”-belofte volbring nie, is die Kubaanse geregte ŉ herbesoek werd. Laat jou GPS jou gerus na hierdie weggesteekte juweel in die besige betonoerwoud lei.
Mmm-mariachi in die mond!
Schalk Schoombie eet by:
Calexico Vinyl Lounge and Restaurant, 44 Stanley Ave, Milpark, Johannesburg
Skielik is Mexikaanse cuisine (as mens dit so verhewe kan bestempel) orals en plaaslike lekkerbekke kan nie genoeg kry nie. Vir ŉ vriend se verjaardag vergader ons by Calexico, ŉ eetplek met die ontpanne ambience van ŉ moderne kaktuskroeg: ŉ onderdakstoep, kleurryke muurskilderye van Mexikaanse skedels, ŉ ry vinkgeel kroegstoeltjies by die toonbank, twee gesellige sitkamers en mure vol langspeelplate van klassieke en alternatiewe rockgroepe.
Die kuierplek is genoem na die eienaars se geliefde rockgroep en ŉ Amerikaanse dorpie neffens die Mexikaanse grens. Wanneer ons die spyskaart bestudeer, onthou ons dat die vriend nie versot op rissies is nie. As toets bestel ons tortillaskyfies met ŉ warm artisjok- en japaleño-doopsous – die soort welkomhappie wat jou tong aangenaam laat tintel sonder om dit te martel. Vriend en sy meisie proe eers baie versigtig, en eet dan lustig saam terwyl die Mexikaanse bier vloei.
Die Mexicali-spyskaart laat – nes die speserye – die mond water. Hulle bestel die dubbele bourbon-kaasburger met twee bieffrikadelle en ŉ dubbelporsie gesmelte mozzarella, tamatie en rooi uie, gebalanseer met ŉ vars groen slaai van gesnipperde appel, seldery, kool en vinkel. Ek bestel Mexikaanse viskoekies wat arriveer met ŉ mieliebroodjie stomend uit die oond, aangevul met tamatiesalsa, ŉ drieboonslaai en romerige avokado.
Vleiseters kan weglê aan geroosterde varkribbetjie, chipotle-styl braaihoender of chimichurri-droogverouderde biefstuk. Vir vegetariërs is daar ŉ geroosterde sampioensosatie en “corn-on-the-cob” bedruip met lemmetjie- en japaleñosous. Vir nagereg bestel ons ŉ ryk, donker sjokoladebrownie en belowe mekaar plegtig om spesiaal hiervoor terug te kom – en sommer gou!
Die porsies is gul, die geregte maak mond én hart warm (sonder dat jy jou bek verbrand!), en pryse is redelik. As jy ŉ hond uit ŉ bos wil kuier en hou van indie-musiek in ŉ retro-Amerikaanse omgewing, kan jy nie ŉ fout maak nie.
Pienk plesier van Frankryk tot Marokko
KCC – La Vie en Rose, Vyfde Straat no. 60, Houghton Estate, Johannesburg
Hoe het die “mossie van Parys” Édith Piaf, bekend om die treffer La vie en rose, tussen rolbal, ŉ gimnasium en pluimbalbane beland? Dié onopgeloste raaisel tref ons op ŉ snerpende Hoëveldse wintersdag toe ons die Killarney-buiteklub binnery op soek na die KCC – La Vie en Rose.
Nie ver van hier nie, is die Gupta-woning, beduie iemand. Maar ons is op soek na die gewilde tuinrestaurant.
Dan doem ŉ volgepakte eetplek in skelpienk servette en kolle getooi, voor ons op. Dis ŉ geroesemoes met verskeie lang tafels wat onder andere ŉ sestigste verjaardagviering asook ŉ ooievaarstee huisves.
ŉ Swerm kelners sak op ons toe en gou besef ons dat die diens hier niks minder as uitstaande gaan wees nie. Daar is geen Franse flair in sig nie en die agtergrondmusiek is afwesig. Moet dus nie chansons verwag nie!
Die kelnerin versoek dat ons bestel voordat die langtafels hul bestellings plaas, anders gaan ons lank wag.
Terwyl ons aan ŉ Mai Tai-mengeldrankie (R57) en Roseberry Mojito (R57) teug, besluit ek en Tamara op die Moroccan Rose en Madiba Burger onderskeidelik. Tamara het dadelik bely dat sy Mandeladag gaan vier met “ikoniese” cheddar- en Jalapeño-gestopte biefburger (R142) wat met ŉ Jalapeño-popper en soetpatatskyfies bedien word.
Ek sou later eers hoor dat Romy Muller, die gasvrou en sjef, van Marokkaanse afkoms is. Die Moroccan Rose (R194) is dus ŉ bieffilet met Marokkaanse speserye wat bo-op ŉ babaspinasieslaai met dadels en amandels bedien word. As afronding is daar soetpatatkoekies as bykos.
Die kelnerin verras ons met gratis warm tamatie-en-basiliekruid-sop wat in glase met varsgebakte brood en botter voorgesit word, met die komplimente van die restaurant.
My bieffilet was veerlig, sag, sappig en perfek voorberei, soos versoek. Van die Marokkaanse speserye het ek nie veel geproe nie, maar die slaai daarby het dit onvergeetlik gemaak. Die patatkoekies was té melerig en amper smaakloos.
Omdat Tamara van iets met ŉ byt hou, het haar burger ook haar goedkeuring weggedra.
ŉ Glas merlot-rooiwyn het R42 gekos en het my bieffilet goed aangevul.
Vir nagereg het ons die Careless Love (R65) gedeel, aldus die kelnerin ŉ nagereg wat jou “lewe sal verander”. Toblerone-sjokolade is in filodeeg toegevou met ŉ aarbei-coulis daarby. Hemels, al het die coulis ŉ skerp, amper sintetiese nasmaak gehad.
La Vie en Rose is ŉ herbesoek werd, veral om in die lente of somer onder die bome in die tuin aan nog van die mengeldrankies te teug en van die eksotiese slaaie of selfs die Noorweegse salm te proe. In die winter sluit hulle wel vroeër en is gewild vir ontbyt, so bespreek liefs ŉ tafel om teleurstelling te voorkom.
Bring ‘n skerp mes!
Tumulus-restaurant, Eerste vloer, Maropeng-besoekersentrum, R400 op pad na Magaliesburg, Hekpoort
Daar was ŉ stadium wat die voorsny-ete (die Ingelsman se “buffet”) by die destydse Gramadoelas-restaurant in die Markteaterkompleks die Goudstad se Tafelberg-van-eet was. Soos ŉ kabelbar moes ŉ mens jou self die gastronomiese reis regdeur die langtafel gun.
Sedertdien was daar nie ‘n voorsny-ete of eg Suid-Afrikaanse/Afrikaanse restaurant in Johannesburg wat feesmaal met ŉ hoofletter kon spel nie.
Anderdag, met besoekers uit Brittanje, en met ŉ gesonde skeut Gramadoelas-heimwee sit ons aan in Maropeng se spogrestaurant. (Neffens die kaartjieskantoor is ook ŉ eetplek met ligte etes soos hamburgers.)
Tumulus se voorsny-ete begin met slaaie soos aartappel-, kool- en wortelslaai asook broodrolletjies en botter. Die aartappels in my slaaiporsie was kliphard en het op my bord agtergebly.
Ons het ŉ bottel Hill & Dale Pinotage (R131) gedeel en toe nader gestaan vir die hoofgereg. Daar was braaihoender en beesvleis tesame met geroosterde groente, ŉ vleis- en sampioensous. Die bykosse het ingesluit ŉ macaroni-en-kaasgereg, geelrys, pampoen en spinasie.
Van die biefporsies aan ons tafel was taai en ons moes die kelner roep vir ŉ skerp mes.
Die nageregte het die grootste verskeidenheid gebied. Van malvapoeding met vla, koeksisters, melktert, wortelkoek, ŉ vanielje-plaatkoek, ŉ yskas-kaaskoek asook karamel- en sjokolademoes.
Alhoewel die yskas-kaaskoek té jellierig was, het hierdie deel van die maal vir die ander teleurstellings vergoed.
Die diens was wisselvallig en met elke gang is die vuil borde nie dadelik van die tafel verwyder nie.
Teen R195 per volwassene vir die volle voorsny-ete en drinkgoed uitgesluit, kan ŉ mens verstaan waarom daar slegs enkele tafels met mense was.
Maropeng-besoekers kan die Tumulus se “buffet” gerus misloop, maar maak wel ŉ draai by die “Long March to Freedom”-tentoonstelling bestaande uit Suid-Afrikaanse vryheidsvegters. Die beeldhouwerke is neffens die parkeergebied en gratis.
Nou wonder ek net: is daar regtig niemand wat Gramadoelas kan laat herleef nie?
Ontmoet soetlief Ophelia
Ophelia Café, Gebou 2A, Vyfde Laan, Emmarentia, Johannesburg
“Ophelia was a rebel girl, a bluestocking suffragette who remedied society between her cigarettes. And Ophelia was the sweetheart to the nation overnight. Curvaceous thighs, vivacious eyes, love was at first sight…”
Dit is dié lirieke van die titelsnit van Amerikaanse sangeres Natalie Merchant se baanbrekeralbum Ophelia wat deur my kop maal toe ek aan ŉ Americano (R25) sit en teug in die koffiewinkel met dieselfde naam. Minute later bely ek teenoor die eienaars – Christoff en Amoré Swanepoel – dat ek nie dadelik aan Shakespeare of Hamlet dink wanneer ek Ophelia se naam hoor nie. En daar vertel hulle my toe glimlaggend dat die plek na einste Merchant-album vernoem is.
Ophelia lyk dalk van buite soos een van die nabygeleë Lindense dekorwinkels, maar die gasvryheid en uitstaande diens laat jou binne minute voel jy kan sommer vir die res van die dag hier sit en op die rusbanke met rakkies vol glanstydskrifte kuier. Met die aansit word ŉ glas en ŉ ornate, amper antieke glasbottel met water voor jou neergesit. En jy kan oombliklik van die gratis wi-fi gebruik maak.
Vir ontbyt beveel Christoff sy persoonlike gunsteling aan – 100%-rogbrood met avokadopeer en repies rooi-uie bo-op (R55). Die rooi-uie word apart bedien, want dit val glo nie in elkeen se smaak nie. Sprinkel dus na goeddunke oor.
Die porsie bestaan uit net een sny, en ek was steeds honger. Op die kelnerin se aanbeveling bestel ek toe die geroosterde ciabatta met ham en emmenthalkaas (R45). ŉ Groter en smaaklike ontbyt wat sterk aanbeveel word.
Vir diegene met ŉ soet(er) tand is daar geroosterde piesangbrood (R35) wat met botter bedruip word. Die botter het van die brood geloop, en die porsie bestaan uit twee snye. Die piesangbrood is dalk nie so soet soos ouma s’n nie en dit proe of die bakker (nie self deur Ophelia gebak nie) effe suinig was met sy piesang.
Soja- en amandelmelk is as ekstras beskikbaar, tesame met skinkroom en gegeurde koffies. Daar is ook gegeurde ystee (R40) waarvan die perskegeur ŉ gunsteling is.
Ophelia is in dieselfde blok as die Craft Beer Library (CBL) en reg oorkant die Botaniese Tuin in Emmarentia, vandaar die waterbakkies vir die honde. Na ŉ stap- of draftog deur die tuine is hierdie ŉ gewisse oase vir lafenis.
Met die uitstap kon ek my verbeel dat soetlief Ophelia in die hoekie sit met ŉ notaboek en vulpen terwyl sy op ‘n espresso wag…
Besoek Ophelia se webblad by https://www.opheliacafe.com of vind hulle op Facebook en Instagram.
Almost Orange (Gin & Wine Lounge), Altyd Mooi (plaas), R513, Hartbeespoort
Op ŉ loom herfsdag is ek en Tamara die gaste van ŉ groep vriende wat ŉ busrit na Hartbeespoortdam onderneem. Nie ver van die bekende vierrigtingstop op pad na Sun City in die Noordwes nie, draai ons by Altyd Mooi af en parkeer tussen die sitrusboorde.
In wat voorheen die plaas se waenhuis was, vergaap ons ons aan ŉ muur wat aan jenewersoorte van regoor die wêreld gewy is. Minute later, by ŉ langtafel wat op die boorde uitkyk, verbeel ek my ek is reg in die middel van die Toskane of daardie gewilde romantiese komedie, Under the Tuscan Sun.
Ons deel ŉ Panzella oftewel Italiaanse broodslaai (R80) en spring weg met Grão Vasco, ŉ vrugtige en ligte rooi wyn uit Portugal. Effe duur, teen R178 per bottel.
Almost Orange spesialiseer in uitpakborde met vingerhappies wat twee mense kan deel. Vir ŉ meer uitgebreide spyskaart en fynproewersete kan ŉ mens by Silver Orange Bistro langsaan in die oorspronklike plaasopstal gaan aansit.
Ons het op die Almost Orange Platter besluit (teen R285 vir twee mense) met onder meer samoesas met eend en vy, bieffilet-sosaties, dolmades, tsatsiki, tempura zucchini en kerriegegeurde kekerertjie-balletjies.
Die eend was bietjie taai en die smaak van die vye nie opmerklik nie. Dit was die enigste teleurstelling, maar die doeksagte bief het darem daarvoor vergoed. Die bord was meer as genoeg vir twee mense.
Naas die uitpakborde is daar ook oesters (R18 elk), sout-en-peper-calamari (R95), ŉ tert met biltong en botterskorsie (R75), slaaie en nageregte.
Vegetariërs kan die Mediterreense platter teen R205 bestel, hoewel ons vriende die vleisbord (R295) met onder meer ham, bief, salami en gerookte hoender as hul gunsteling uitgesonder het.
Nagereg was Black Rose Pomegranate jenewer (R33 per sopie) met suikervrye tonikum.
Daar is ook sangria (wit én rooi) teen R125 per beker en talle Suid-Afrikaanse wyne teen billike pryse.
Almost Orange is slegs op Saterdae en Sondae van 11:00 tot 16:30 oop en niemand jonger as 18 jaar word toegelaat nie. Gesinne kan wel by Silver Orange Bistro eet.
Die lui agtermiddag het tot verby sluitingstyd gestrek en ons het deur die boorde tot by Silver Orange gestap en die res van die aand op die stoep na die res van die familiegeskiedenis geluister. Al het Silver Orange eers in 2004 geopen, is die plaas al sedert 1978 in die Nel-familie se besit, met Leon Nel as sjef vir beide restaurante.
As jy moeg word vir die lewe in die stad, of op pad na Sun City vir ŉ paar ure in ŉ boord wil gaan sit en droom, weet jy nou waar om af te draai. Altyd Mooi.
Omarm jou waaghalsigheid
Lotus Chinese Restaurant, Jan Smutsrylaan no. 160, Rosebank, Johannesburg
Om die k-woord in ŉ skrywe oor restaurante teë te kom, is deesdae raar. En ŉ mens sou meen dat meer smulpape sensitief sou wees daarvoor.
Ter viering van twee onlangse verjaardae, besluit ek, Tamara en twee vriende om weer Lotus se gewilde Sondagbuffet te gaan beproef; gewapen met ŉ spesiale bottel wyn. Daar moet ons hoor dat die kurkfooi nou R120 per bottel is. ŉ Jaar gelede was dit R70. Volgens die kelner vra die meeste restaurante in Rosebank nou ŉ kurkfooi van R150 per bottel!
Ons bottel bly onoopgemaak en ek besluit op die Louiesenhof Premier Collection Limited Release 2006 (R100) wat Lotus naas ŉ bottel Tall Horse op hul toonbank beskikbaar het. (‘n Paar ure later sou ons verneem van die skokmoord op Louiesenhof se eienaar.)
Lotus se buffet is ŉ poespas van kleure en geure, maar die afskop is by die soesji-tafel. Die keuse is beperk en die rys net té droog. Met die salmon roses, byvoorbeeld, was die sjef suinig met die salm en besonder klein in vergelyking met ander restaurante s’n. Nietemin ŉ goeie aptytwekker.
Elders is daar vegetariese spring rolls met souse, slaaie soos komkommer en ŉ seegrasslaai wat met knoffel voorberei is, asook gestoomde Chinese rolletjies (steamed buns).
Vir hoofgereg is daar twee ellelange tafels met geregte, hopeloos te veel om van te kies. Tamara was gek oor die Chinese wors, maar het ons aanbeveel om weg te bly van die biefbredie.
Ek het my vergryp aan die krakerige sesamehoenderrepies en daarna die soetsuurhoendergereg. Die sjef het ŉ liefde vir asyn wat die soetsuursous ŉ skerp smaak gegee het.
Die geel hoenderkerrie met pynappel en groenrissies saam met die eiergebraaide rys was ŉ hoogtepunt.
Van die ander geregte sluit in diepgebraaide hoendervlerkies, vegetariese chop suey, ŉ gebraaide, souterige raapkoek (in skywe gesny) en won ton pork dumpling.
Die nageregte wissel van babatamaties tot lemoen-, appel en pynappelskywe asook soetpatatballetjies gevul met rooiboontjiepasta. Taroskywe – Taro is ŉ tropiese knolplant – wat in sesamsade gebraai is, was nog ŉ verrassende lekkerny. (Taro is giftig as dit rou geëet word.)
Die buffet kos R169 per persoon – bykans R50 meer as wat ons ŉ jaar gelede betaal het. Dit is steeds ŉ winskopie as ŉ mens die verskeidenheid in ag neem.
Omarm jou waaghalsigheid, vermy die kurkfooi en koop drinkgoed daar, daag vroeg op en spandeer minstens twee ure tussen die tafels wat letterlik kreun van die Chinese spesialiteitsgeregte.
Spookasem, jenewer, eend & Kuifie
Hoi Polloi, No. 73 Breëstraat, Parys, Vrystaat
Moenie dat die naam jou mislei nie. Hier kan die “massas” (Grieks, hoi polloi) aansit vir uithalergeregte wat onder silwer koepels deur kelners met spierwit handskoene bedien word.
Die interieur is eklekties met ŉ Kuifie-beeldjie of speelgoedleeu wat neffens die sout- en peperpot na jou staar.
As ŉ mens die steil trappe na die boonste verdieping – onder is ŉ Hoi Polloi-kafee met ŉ “ligter” spyskaart – kon uitklouter, moet jy ŉ Bloedlemoen Gin & Tonic On Tap (R40) bestel wat met ŉ kleurvolle wolk spookasem bo-op bedien word. Hap in die soetwolkie en teug dan aan die bitter jenewer en mymer dan oor die betekenis van hemels.
As jy nie weet waar om te begin nie, is die eendgeregte ŉ goeie afskop. Beide die Aromatic Confit of Duck Spring Rolls met ŉ sous van soja, heuning en gemmer (R89) en Summery Asian Crispy Duck Salad (R110) is staatmakers met smake wat vir lank op die tong gaan talm.
Wat hoofgeregte betref, is die pasteie, gewoonlik sonder ŉ kors daarop, die lamskerrie en die hamburgers uitstekende keuses. Maak net seker die eendslaai het jou nie reeds versadig nie!
Ek het hierdie keer op die hoenderburger met gemmer, knoffel en peppadew (R115) besluit en Tamara het die bieffilet (met ŉ murgbeen) teen R192 bestel. My burger het min van die beloofde karameluie gehad en net te veel mayonnaise. Tamara het haar filet blinkmond verorber.
Gewoonlik ontvang gaste vuurwarm, tuisgebakte broodrolletjies en botter as ŉ komplimentêre voorgereg, maar ons het skielik net ons hoofgeregte gekry. Die kelners bring ook altyd wit, warm waslappies voor die hoofgereg – sou ŉ mens ŉ murgbeen wil vasvat – maar dit was ons ook nie beskore nie.
By navraag het die kelner gesê daar was nie genoeg vir almal nie, al het die tafel langsaan die spesiale behandeling gekry. Die silwer koepels en wit handskoene was ook afwesig. Verwag dus wisselvallige diens.
Hoi Polloi het ŉ indrukwekkende wynlys, peperduur vonkelwyn en selfs ŉ ellelange lys van plaaslike en ingevoerde bier. Die Bloedlemoen-jenewer is egter iets om te ervaar. Tamara het ook die Strawberry Swirl-skemerkelkie bestel, maar dié was te soet na haar smaak.
As die massas nie die dag opdaag nie en die kelners en hul diens is op koers, gaan jy in Hoi Polloi op die hande gedra word. En glo my, van die voortreflikste eendgeregte tot nog toe nuttig.
Kobus Burger het ten volle vir sy ete betaal.
Skop jou dag af in Langstraat
Lola’s, Langstraat no. 228, hoek van Buitenstraat, Kaapstad
Die lang, maer blonde man – nie Carike Keuzenkamp s’n nie – stryk rustig met sy branderplank onder die arm op pad see toe. Op die volgende straathoek pik die seemeeue rondom ŉ hopie vullissakke.
Dit is Langstraat vroegoggend op ŉ Sondag. En al pronk dié straat met Clarke’s Bookshop, die baddens aan die bopunt, die legendardiese SGT. Peppers wat nou ŉ kuierplek is en talle boetiekwinkels, lol dit om ŉontbytplek te vind wat hierdie tyd al oop is.
Dan duik Lola’s op – ŉ bistro op die hoek van Buitenstraat wat jy op ŉ drafstap sal miskyk. Dit is die Emerson-aanhaling op die muur en later die goedvoelklankbaan met Sonny & Cher se I Got You Babe, Sweet Caroline en Mrs Robinson wat my dadelik laat tuis voel. En die opgewekte gasvrou wat wil weet of sy solank ŉ glas water tafel toe kan bring. Dalk is sy psigies en het besef ek het sopas die helfte van die stad platgeloop op soek na ontbyt?
Die wit tafeltjies en plastiekstoele is ingeleef met skrape en reeds van hul glans gestroop. Op die oog af mag dit dalk vuil lyk vir diegene wat die glansryke uithangplekke jag. Maar dis outentieke Lola’s, want hier groet almal mekaar op die voornaam. Duidelik ŉ gewilde afskop vir diegene wat ook vroeg-vroeg kom aansit.
Die Americano (R23) is supersterk, soos ek dit verkies. Ek bestel die Eggs Benedict met spek en spinasie op ciabatta (R96).
Die eiers is perfek voorberei, soos ek versoek het, en die sous verruklik en romerig. Dikwels skrik die sous met sy oormaat asyn ŉ mens af. Tog het Lola’s hul Benedict-ontbyt vervolmaak. Op die koop toe is dit pragtig bedien, op ŉ kleurvolle bord en vuurwarm! Omdat ek in twee geskeur was tussen die Franse roosterbrood en Eggs Benedict, sal ek vir eersgenoemde móét terugkeer.
ŉ Google-soektog neem my na TripAdvisor wat verklaar dat Lola’s sedert 2015 jaarliks ŉ “Certificate of Excellence” ontvang het. Dié uitnemendheid het ek eerstehands ervaar.
Langstraat is ŉ loopstraat propvol klein juwele, soos die klerewinkel Unseen, van die heel beste Indiese dosa en arkades wat wissel van Afrika- tot antiekware. Parkeer ver en loop tydsaam tot by Lola’s vir ŉ heilsame, huislike ontbyt of middagete.
Kobus Burger het ten volle vir sy ete betaal. Die bestuur en personeel was onbewus daarvan dat Burger die restaurant resenseer.
Melville kry sy eie Whippet
The Whippet in Melville – Harvest Store, h/v Sewende Straat en Vierde Laan, Melville, Johannesburg
The Whippet in die Johannesburgse voorstad Linden is ná ses jaar en verskeie gedaanteverwisselings een van die moet-beleef-koffiewinkels in die Goudstad. Verlede maand het hy sy vlerke gesprei na ŉ ruimte sowat drie keer die grootte van die Lindense moederonderneming.
As deel van sy pogings om sy koolstofvoetspoor te verminder, bedryf die “boer” Zakir Kathrada ŉ daktuin vir The Whippet wat dié restaurant van vars groente en kruie voorsien. Vandaar die houttafel met koolkoppe en ander vrugte en groente wat ŉ mens met die intrapslag begroet.
Die oorspronklike Whippet wou iets van Linden en sy geskiedenis bewaar én deel – ŉ idee wat die interieurontwerpers Kassa House nou ook met die Melville-restaurant gedoen het. Daar is byvoorbeeld ŉ glasmuur met plante wat uit die nabygeleë Melville-koppies geneem is.
Met my en Tamara se besoek het die Harvest Store uit sy nate gebars, maar ons hoef nie te lank vir ŉ tafel gewag het nie. Daar is selfs ŉ klein sitkamer-area met ŉ rusbank en stoele asook werkstasies vir diegene wat vinnig ŉ skootrekenaar moet inprop.
Die Teriyaki Chicken Bowl (R108) het my mond laat water, terwyl Tamara sonder wik en weeg die Baby Gem Lettuce Salad (R118) en ŉ porsie Zucchini Fries (R35) bestel het.
My Japannese dis was ŉ gemarineerde hoenderborsie neffens kokosneutrys, lang slierte sesamsaad-gemarineerde komkommer, avokadopeer en portabellini-sampioene. Die hoender was sappig met ŉ sluimerende gemmergeur wat deur die bykosse gebreek het.
Tamara se slaai is met krakerige hoenderkrokette bedien, asook parmesaankaas en ŉ romerige Caesar-slaaisous. Wel ŉ klein porsie en ligte middagete, maar die Zucchini-skyfies het dit goed aangevul. Na ŉ happie van die krokette het ek beloof dat ek aanstaande keer dié slaai gaan bestel.
Die diens was flink en verskeie van die kelners en vloerpersoneel het kom seker maak dat als in orde is.
ŉ Glas wyn kos enigiets tussen R40 en R65, terwyl Devils Peak se biere sowat R32 elk kos. Of R48 vir die karamel-en-springmielie-warmsjokolade.
Naby die koffiekroeg is ŉ langtafel met varsgebak (koeke en handtertjies), asook ŉ paar rakke met van The Whippet se eie reeks produkte. Dit sluit in ŉ tuisgemaakte suurlemoenstroop en ŉ pomelo-en-jenewer-sout.
In vergelyking met die Lindense Whippet is hier meer ruimte en die geraasvlakke is veel laer. Die spyskaart is natuurlik gepak met ŉ nuwe verskeidenheid disse waarvan ons gesonde keuses die kroon span.
Wel gedaan aan die stigter-eienaar Divan Botha en sy span wat met die Harvest Store ŉ vars en unieke toevoeging tot Melville se reeds bestaande rits restaurante gemaak het.
Copyright 2019 SKROP - die werf met pitkos | All Rights Reserved